type: legislation

jurisdiction: EU

text:
 EIROPAS KOMISIJA
 Briselē, 6.4.2022
 COM(2022) 164 final
 2022/0107(NLE)
 Priekšlikums
 PADOMES LĒMUMS
 par nostāju, kas Eiropas Savienības vārdā jāieņem Asociācijas padomē, kura izveidota ar Eiropas un Vidusjūras reģiona valsts nolīgumu par asociācijas izveidi starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, attiecībā uz ES un Jordānijas partnerības prioritāšu pieņemšanu
 PASKAIDROJUMA RAKSTS
 1.Priekšlikuma priekšmets
 Šis priekšlikums attiecas uz lēmumu, ar ko nosaka nostāju, kas Savienības vārdā jāieņem ES un Jordānijas Asociācijas padomē saistībā ar paredzēto ES un Jordānijas partnerības prioritāšu pieņemšanu laikposmam no 2021. līdz 2027. gadam.
 2.Priekšlikuma konteksts
 2.1.Eiropas un Vidusjūras reģiona valstu nolīgums
 Eiropas un Vidusjūras reģiona valstu nolīgums (asociācijas nolīgums) tika parakstīts Briselē 1997. gada 24. novembrī un stājās spēkā 2002. gada 1. maijā (“nolīgums”). Tas veido ES un Jordānijas divpusējo attiecību juridisko pamatu.
 Nolīguma mērķi ir:
 –nodrošināt pienācīgu pamatu politiskam dialogam, kas ļautu veidoties ciešiem politiskiem sakariem starp pusēm,
 –paredzēt nosacījumus pakāpeniskai preču, pakalpojumu un kapitāla tirdzniecības liberalizācijai,
 –veicināt līdzsvarotu saimniecisko un sociālo sakaru izveidi starp pusēm, izmantojot dialogu un sadarbību,
 –uzlabot dzīves un darba apstākļus un veicināt ražīgumu un finansiālo stabilitāti,
 –veicināt reģionālo sadarbību, lai stiprinātu mierīgu līdzāspastāvēšanu un ekonomisko un politisko stabilitāti,
 –veicināt sadarbību citās jomās, par kurām ir savstarpēja interese.
 2.2.ES un Jordānijas Asociācijas padome
 ES un Jordānijas Asociācijas padome tika izveidota Eiropas un Vidusjūras reģiona valsts nolīguma par asociācijas izveidi starp Eiropas Kopienām un to dalībvalstīm, no vienas puses, un Jordāniju, no otras puses, ietvaros (89. pants), un minētais nolīgums tika parakstīts 1997. gada 24. novembrī un stājās spēkā 2002. gada 1. maijā
 1
 .
 Lai sasniegtu nolīguma mērķus, Asociācijas padome nolīgumā paredzētajos gadījumos ir pilnvarota pieņemt lēmumus. Tās lēmumi pusēm ir saistoši. Saskaņā ar reglamentu ES un Jordānija pārmaiņus pa 12 mēnešiem vada Asociācijas padomes darbu. Asociācijas padome regulāri sanāk ministru līmenī vienu reizi gadā.
 2.3.Paredzētais ES un Jordānijas Asociācijas padomes akts
 ES un Jordānijas Asociācijas padomes XIV sanāksmē ir jāpieņem lēmums par ES un Jordānijas partnerības prioritātēm laikposmam no 2021. līdz 2027. gadam (“paredzētais akts”).
 Paredzētā akta mērķis ir virzīt un informēt ES un Jordānijas partnerību laikposmā no 2021. līdz 2027. gadam.
 Pārskatītā Eiropas kaimiņattiecību politika
 2
 , kas tika pieņemta 2015. gada novembrī, izveido jaunu satvaru divpusējo attiecību ar partneriem noteikšanai. Šīs attiecības būtu jānosaka politiskajā dokumentā ar nosaukumu “Partnerības prioritātes”, kas ir galvenais atsauces punkts partnervalstīm, tām vienojoties par ierobežotu kopumu mērķorientētu prioritāšu turpmākajiem gadiem. ES un Jordānijai ir cieša partnerība. Jordānija ir svarīga ES partnere, un ES augstu vērtē Jordānijas svarīgo līdzsvarojošo lomu reģionā. Lai vēl vairāk stiprinātu stabilās un daudzšķautņainās attiecības starp abiem partneriem, ir noteiktas partnerības prioritātes, kuru mērķis ir atbalstīt ES un Jordānijas asociācijas nolīguma īstenošanu.
 Partnerības prioritātes atspoguļo kopīgās intereses un pievēršas jomām, kurās ES un Jordānijas sadarbība ir abpusēji izdevīga. Galvenās politiskās prioritātes, kas noteiktas ES un Jordānijas attiecībās laikposmam no 2021. līdz 2027. gadam, ir šādas: i) sadarbības stiprināšana reģionālās stabilitātes un drošības, tostarp terorisma apkarošanas, jomā; ii) ekonomikas atveseļošanas un stabilitātes, zaļas, digitālas, iekļaujošas un uz zināšanām balstītas izaugsmes, izglītības kvalitātes un pienācīgu darbvietu radīšanas veicināšana, tostarp jauniešiem; iii) labas pārvaldības, tiesiskuma, demokrātisku reformu un cilvēktiesību, tostarp sociālo un darba tiesību, stiprināšana. Tādējādi ES un Jordānija ir apņēmušās veicināt sadarbību transversālos jautājumos, sākot no stabilizācijas un drošības un beidzot ar tiesiskuma un cilvēktiesību ievērošanas, dzimumu līdztiesības un sieviešu iespēju veicināšanas jautājumiem, dialogu ar pilsonisko sabiedrību, migrācijas un mobilitātes jautājumiem, vardarbīga ekstrēmisma novēršanu. Progress mobilitātes partnerības dažādo komponentu efektīvā īstenošanā ir transversāla prioritāte.
 3.Nostāja, kas jāieņem Savienības vārdā
 Nostājai, kas Savienības vārdā jāieņem, vajadzētu būt – apstiprināt ES un Jordānijas partnerības prioritāšu projektu, kas pievienots šim priekšlikumam.
 ES un Jordānijas partnerības prioritātes ietver Eiropas kaimiņattiecību politikas kopīgos mērķus kopīgai miera, labklājības un stabilitātes telpai. Tās pamatojas uz galvenajām kaimiņattiecību politikas iezīmēm – diferencēšanu un līdzatbildību –, kā arī elastīgumu, lai būtu iespējams pielāgoties mainīgiem apstākļiem, kā par to vienojušās ES un Jordānija. Turklāt tās atbilst Eiropadomes 2020. gada 10. un 11. decembra secinājumos
 3
 paustajiem centieniem panākt demokrātisku, stabilāku, zaļāku un pārtikušāku dienvidu kaimiņreģionu kā stratēģiskai ES prioritātei.
 Partnerības prioritātēs ir iekļauti arī mērķi, kas izvirzīti jaunajā, vērienīgajā un inovatīvajā Programmā Vidusjūras reģionam, kura izklāstīta Komisijas un Augstā pārstāvja 2021. gada 9. februāra kopīgajā paziņojumā par dienvidu kaimiņreģionu
 4
 un turpmākajos Padomes 2021. gada 16. aprīļa secinājumos par atjaunotu partnerību ar dienvidu kaimiņreģionu
 5
 un kuras nolūks ir atsākt sadarbību un izmantot attiecību potenciālu, kas vēl nav atraisīts. Šādi tiks atbalstīta Ekonomikas un investīciju plānā dienvidu kaimiņvalstīm
 6
 noteikto savstarpēji saskaņoto pamatiniciatīvu efektīva un laicīga īstenošana, kas stiprinās ES partnerību ar Jordāniju un palīdzēs aizsargāt mūsu kopīgos labumus Vidusjūras reģionā.
 Jaunā programma Vidusjūras reģionam piedāvā iespējas veidot jaunas partnerības attiecībā uz zaļās un digitālās pārkārtošanās stratēģiskajām prioritātēm, kuras veicinās ilgtspēju, labklājību un noturību. Šajos centienos ES un Jordānija balstīsies uz partnerību ar Jordāniju un Jordānijas reformu programmas turpmāku īstenošanu. ES un Jordānija turpinās konstruktīvi sadarboties, kopīgiem spēkiem vadot Savienību Vidusjūrai, lai veicinātu spēcīgu partnerību visā Vidusjūras reģionā.
 ES un Jordānija ir apstiprinājušas kopīgus mērķus un kopīgas intereses gan miera procesa īstenošanā, gan stabilitātes un miera atjaunošanā Sīrijā. Tas galu galā ļautu bēgļiem brīvprātīgi, droši un cieņpilni atgriezties. Tikmēr attiecībā uz tiem bēgļiem no Sīrijas, kuri atrodas Jordānijā, ir svarīgi saglabāt palīdzības apjomu un piekļuvi aizsardzībai, izglītībai, iztikas līdzekļiem un pakalpojumiem.
 Saskaņā ar jauno Programmu Vidusjūras reģionam ES un Jordānijas partnerība arī turpmāk balstīsies uz kopīgām vērtībām un dialogu, un tā virzīs uz priekšu kopīgu sociālekonomisko un politisko programmu, tostarp reformas un to īstenošanu tādās jomās kā laba pārvaldība, tiesiskums, cilvēktiesības, sociālā kohēzija un vienlīdzīgas iespējas visiem, nediskriminācija, vides un klimata aizsardzība, makroekonomikas stabilitāte un uzņēmējdarbības vide. Tās mērķis būs zaļa, digitāla, noturīga un taisnīga atveseļošana pēc Covid-19 saskaņā ar Ilgtspējīgas attīstības programmu 2030. gadam, Parīzes nolīgumu un Eiropas zaļo kursu.
 Jaunajā Programmā Vidusjūras reģionam viena no galvenajām kopīgajām prioritātēm un tās inovatīvais stūrakmens ir ilgtspējīgas sociālekonomiskās atveseļošanas un darbvietu radīšanas rosināšana dienvidu kaimiņreģionā ilgtermiņā. Kopīgajam paziņojumam pievienotajā kopīgajā dienestu darba dokumentā par ekonomikas un investīciju plānu dienvidu kaimiņreģionam ir pievērsta liela uzmanība Jordānijai, un tajā izpaužas apņēmīgi centieni realizēt praksē šo partnerību un koncentrēties uz galvenajiem projektiem, kas stiprina ES partnerību ar Jordāniju. Jaunās programmas Vidusjūras reģionam ekonomikas un investīciju plāna pamatiniciatīvu īstenošana palīdzēs īstenot partnerības prioritātes un veidos nozīmīgu daļu ES sadarbībā ar Jordāniju.
 Partnerība un sadarbības prioritārās jomas arī turpmāk būs ilgtspējīgas, kas tiks panākts ar regulārām augsta līmeņa politiskām sanāksmēm; ekonomikas, nodarbinātības un sociālo lietu, tirdzniecības, tieslietu, cilvēktiesību, demokrātisko procesu, klimata un vides dialogu; ES un Jordānijas mobilitātes partnerību; ES un Jordānijas Zinātnes un tehnoloģiju nolīgumu un citām esošām sadarbības jomām; ES un Jordānijas apņemšanos stiprināt dialogu un sadarbību drošības jautājumos, tostarp vardarbīga ekstrēmisma un terorisma apkarošanā un kiberdrošības jomā; kā arī notiekošo divpusējo sadarbību Jordānijas atbalstam.
 Partnerības prioritāšu dokumentā cita starpā ņem vērā cilvēktiesību un labas pārvaldības veicināšanu, ES migrācijas politikas ārējo dimensiju, palielinātu uzmanību starptautiskajai sadarbībai terorisma un vardarbīga ekstrēmisma apkarošanā un tirdzniecības potenciālu taisnīgas izaugsmes un pienācīgu darbvietu nodrošināšanā.
 ES un Jordānijas partnerības prioritātes tika sagatavotas pēc padziļinātas apspriešanās ar attiecīgajiem Komisijas dienestiem un ES dalībvalstu pārstāvjiem Padomes Magribas un Mašrikas jautājumu darba grupā, kā arī pēc diskusijām ar Jordānijas partneriem. Apspriešanās ar plašu pilsoniskās sabiedrības ieinteresēto personu loku notika ar ES delegācijas Jordānijā starpniecību, tostarp ar tiem, kas strādā ar sociāliem, ekonomiskiem, cilvēktiesību un demokratizācijas jautājumiem, kā arī ar uzņēmējdarbības nozari.
 4.Juridiskais pamats
 4.1.Procesuālais juridiskais pamats
 4.1.1.Principi
 Līguma par Eiropas Savienības darbību (LESD) 218. panta 9. punktā paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.
 Jēdziens “lēmumi ar juridiskām sekām” ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kam nav saistoša spēka saskaņā ar starptautiskajām tiesībām, bet kas “var būtiski ietekmēt Savienības likumdevēja pieņemtā tiesiskā regulējuma saturu”
 7
 .
 4.1.2.Piemērošana konkrētajā gadījumā
 ES un Jordānijas Asociācijas padome ir struktūra, kas izveidota ar nolīgumu, proti, Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, kas tika parakstīts 1997. gada 24. novembrī un stājās spēkā 2002. gada 1. maijā.
 Akts, ko ES un Jordānijas Asociācijas padome tiek aicināta pieņemt, ir akts ar juridiskām sekām. Paredzētais akts var būtiski ietekmēt Savienības tiesiskā regulējuma saturu, proti, tas attiecas uz: tās attīstības sadarbības politiku attiecībā uz Jordāniju. Būtiskā ietekme var rasties tāpēc, ka ES un Jordānijas partnerības prioritātes noteiks un informēs turpmākās ES un Jordānijas attiecības, tostarp palīdzības plānošanu attīstības sadarbības kontekstā saskaņā ar jauno Kaimiņattiecību, attīstības sadarbības un starptautiskās sadarbības instrumentu (NDICI) laikposmā no 2021. līdz 2027. gadam. Paredzētais akts nepapildina un negroza nolīgumā noteikto iestāžu sistēmu.
 Tādēļ ierosinātā lēmuma procesuālais juridiskais pamats ir LESD 218. panta 9. punkts.
 4.2.Materiālais juridiskais pamats
 4.2.1.Principi
 Lēmumam, ko pieņem saskaņā ar LESD 218. panta 9. punktu, materiālais juridiskais pamats galvenokārt ir atkarīgs no tā, kāds mērķis un saturs ir paredzētajam aktam, attiecībā uz kuru Savienības vārdā tiek ieņemta nostāja. Ja paredzētajam aktam ir divi mērķi vai divi komponenti un viens no tiem ir atzīstams par galveno, bet otram ir pakārtota nozīme, tad lēmums, ko pieņem saskaņā ar LESD 218. panta 9. punktu, jābalsta uz viena materiālā juridiskā pamata, proti, tā, ko prasa galvenais jeb dominējošais mērķis vai komponents.
 4.2.2.Piemērošana konkrētajā gadījumā
 Paredzētā akta galvenais mērķis un saturs attiecas uz sadarbību ar trešo valsti saistībā ar asociācijas nolīgumu un Eiropas kaimiņattiecību politiku. Pasākumi, kuru pieņemšana bija paredzēta, kopumā attiecas uz visām jomām, uz kurām attiecas asociācijas nolīgums, un to mērķis ir turpināt īstenot un padziļināt pušu asociāciju. No tā izriet, ka joma, uz kuru attiecas apstrīdētais lēmums, ir jānosaka, ņemot vērā asociācijas nolīgumu kopumā. Tāpēc ierosinātā lēmuma materiālais juridiskais pamats ir LESD 217. pants.
 4.3.Secinājums
 Ierosinātā lēmuma juridiskajam pamatam vajadzētu būt LESD 217. pantam saistībā ar LESD 218. panta 9. punktu.
 5.Paredzētā akta publicēšana
 Tā kā ES un Jordānijas Asociācijas padomes akts aizstās iepriekšējās ES un Jordānijas partnerības prioritātes, kas pieņemtas ar ES un Jordānijas Asociācijas padomes 2016. gada 19. decembra Lēmumu Nr. 1/2016, ir lietderīgi to pēc pieņemšanas publicēt Eiropas Savienības Oficiālajā Vēstnesī.
 2022/0107 (NLE)
 Priekšlikums
 PADOMES LĒMUMS
 par nostāju, kas Eiropas Savienības vārdā jāieņem Asociācijas padomē, kura izveidota ar Eiropas un Vidusjūras reģiona valsts nolīgumu par asociācijas izveidi starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, attiecībā uz ES un Jordānijas partnerības prioritāšu pieņemšanu
 EIROPAS SAVIENĪBAS PADOME,
 ņemot vērā Līgumu par Eiropas Savienības darbību un jo īpaši tā 217. pantu saistībā ar 218. panta 9. punktu,
 ņemot vērā Eiropas Komisijas priekšlikumu,
 tā kā:
 (1)Eiropas un Vidusjūras reģiona valsts nolīgums par asociācijas izveidi starp Eiropas Kopienām un to dalībvalstīm, no vienas puses, un Jordāniju, no otras puses (“Nolīgums”) tika parakstīts 1997. gada 24. novembrī
 8
 un stājās spēkā 2002. gada 1. maijā.
 (2)Saskaņā ar Eiropas un Vidusjūras reģiona valsts nolīguma 91. panta 1. punktu Asociācijas padome var pieņemt lēmumus, lai sasniegtu nolīguma mērķus. ES un Jordānijas Asociācijas padomes XIV sanāksmē ir jāpieņem ES un Jordānijas partnerības prioritātes.
 (3)Ir lietderīgi noteikt nostāju, kas Savienības vārdā ir jāieņem ES un Jordānijas Asociācijas padomē, jo attiecīgais lēmums Savienībai būs saistošs.
 (4)Paredzētā akta mērķis ir virzīt un informēt ES un Jordānijas partnerību laikposmā no 2021. līdz 2027. gadam. ES un Jordānijas partnerība ir cieša. Jordānija ir svarīga ES partnere, un ES augstu vērtē Jordānijas svarīgo lomu reģionā. Lai vēl vairāk stiprinātu stabilas un daudzšķautņainas attiecības starp abiem partneriem, ir noteiktas partnerības prioritātes, lai atbalstītu ES un Jordānijas asociācijas nolīguma īstenošanu, kas virzīs partnerību laikposmā no 2021. līdz 2027. gadam,
 IR PIEŅĒMUSI ŠO LĒMUMU.
 1. pants
 Nostāja, kas Savienības vārdā jāieņem ES un Jordānijas Asociācijas padomes XIV sanāksmē, pamatojas uz ES un Jordānijas Asociācijas padomes lēmuma projektu, ar ko pieņem ES un Jordānijas partnerības prioritātes, kuras pievienotas šim lēmumam.
 2. pants
 Šis lēmums ir adresēts Komisijai un Savienības Augstajam pārstāvim ārlietās un drošības politikas jautājumos.
 Briselē,
 Padomes vārdā –
 priekšsēdētājs
 (1)
 Eiropas un Vidusjūras reģiona valsts nolīgums par asociācijas izveidi starp Eiropas Kopienu un tās dalībvalstīm, no vienas puses, un Jordānijas Hāšimītu Karalisti, no otras puses (OV L 129/3; 15.5.2002.).
 (2)
 Kopīgs paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Eiropas kaimiņattiecību politikas pārskatīšana”, SWD(2015) 500.
 (3)
 EUCO 22/20, 11.12.2020.
 (4)
 JOIN(2021) 2 final.
 (5)
 https://data.consilium.europa.eu/doc/document/ST-7931-2021-INIT/lv/pdf
 (6)
 Kopīgs dienestu darba dokuments. Atjaunota partnerība ar dienvidu kaimiņreģionu. Ekonomikas un investīciju plāns dienvidu kaimiņvalstīm. SWD(2021) 23 final.
 (7)
 Tiesas 2014. gada 7. oktobra spriedums, Vācija/Padome, C-399/12, ECLI:EU:C:2014:2258, 61.–64. punkts.
 (8)
 Eiropas un Vidusjūras reģiona valsts nolīgums par asociācijas izveidi starp Eiropas Kopienu un tās dalībvalstīm, no vienas puses, un Jordānijas Hāšimītu Karalisti, no otras puses (OV L 129/3; 15.5.2002.).
 ---documentbreak---
 EIROPAS KOMISIJA
 Briselē, 6.4.2022
 COM(2022) 164 final
 PIELIKUMS
 dokumentam
 Priekšlikums PADOMES LĒMUMAM
 par nostāju, kas Eiropas Savienības vārdā jāieņem Asociācijas padomē, kura izveidota ar Eiropas un Vidusjūras reģiona valsts nolīgumu par asociācijas izveidi starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, attiecībā uz ES un Jordānijas partnerības prioritāšu pieņemšanu
 PIELIKUMS
 ES UN JORDĀNIJAS 14. ASOCIĀCIJAS PADOMES LĒMUMS Nr. ....
 (DD.MM.2022.), ar ko vienojas par ES un Jordānijas partnerības prioritātēm
 ES UN JORDĀNIJAS ASOCIĀCIJAS PADOME,
 ņemot vērā Eiropas un Vidusjūras reģiona valstu nolīgumu par asociācijas izveidi starp Eiropas Kopienām un to dalībvalstīm, no vienas puses, un Jordāniju, no otras puses,
 tā kā:
 (1)Eiropas un Vidusjūras reģiona valstu nolīgums par asociācijas izveidi starp Eiropas Kopienām un to dalībvalstīm, no vienas puses, un Jordāniju, no otras puses, tika parakstīts 1997. gada 24. novembrī un stājās spēkā 2002. gada 1. maijā.
 (2)Eiropas un Vidusjūras reģiona valstu nolīguma 91. pants pilnvaro Asociācijas padomi pieņemt lēmumus nolīguma mērķu sasniegšanai.
 (3)Saskaņā ar Eiropas un Vidusjūras reģiona valstu nolīguma 101. pantu puses veic visus vajadzīgos vispārīgos vai īpašos pasākumus, lai izpildītu saistības, kas izriet no nolīguma, un nodrošina nolīgumā izklāstīto mērķu sasniegšanu.
 (4)Pārskatot Eiropas kaimiņattiecību politiku, tika ierosināts sākt jaunu posmu attiecībās ar partneriem, kas abām pusēm ļaus uzņemties lielāku atbildību.
 (5)ES un Jordānija ir vienojušās nostiprināt savu partnerību, vienojoties par prioritāšu kopumu 2021.–2027. gadam ar mērķi atbalstīt un stiprināt Jordānijas noturību un stabilitāti, turklāt vienlaikus tiecoties risināt ieilgušā Sīrijas konflikta ietekmi.
 (6)Eiropas un Vidusjūras reģiona valstu nolīguma puses ir vienojušās par ES un Jordānijas partnerības prioritāšu tekstu, kas palīdzēs īstenot Eiropas un Vidusjūras reģiona valstu nolīgumu, sadarbībā galveno uzmanību pievēršot kopīgi noteiktajām kopīgajām interesēm,
 IR NOLĒMUSI ŠĀDI.
 1. pants
 Asociācijas padome iesaka pusēm īstenot ES un Jordānijas partnerības prioritātes, kā tās izklāstītas pielikumā.
 2. pants
 Asociācijas padome nolemj, ka ES un Jordānijas partnerības prioritātes, kuras minētas 1. pantā, aizstāj iepriekšējās ES un Jordānijas partnerības prioritātes, kas pieņemtas ar ES un Jordānijas Asociācijas padomes 2016. gada 19. decembra Lēmumu Nr. 1/2016.
 3. pants
 Šis lēmums stājas spēkā tā pieņemšanas dienā.
 xx, diena.mēnesis.gads.
 Asociācijas padomes vārdā –
 priekšsēdētājs
 ***
 ES un Jordānijas partnerības prioritātes 2021.–2027. gadam
 Ievads
 ES un Jordānijas partnerība ir cieša. Jordānija ir svarīga ES partnere, un ES augstu vērtē Jordānijas svarīgo līdzsvarojošo lomu reģionā. Lai vēl vairāk stiprinātu stabilas un daudzšķautņainas attiecības starp abiem partneriem, ir noteiktas prioritātes, lai atbalstītu ES un Jordānijas asociācijas nolīguma īstenošanu, kas virzīs partnerību laikposmā no 2021. līdz 2027. gadam.
 ES un Jordānijas partnerības prioritātes ietver Eiropas kaimiņattiecību politikas kopīgos mērķus kopīgai miera, labklājības un stabilitātes telpai. Tās pamatojas uz galvenajām kaimiņattiecību politikas iezīmēm – diferencēšanu un līdzatbildību –, kā arī elastīgumu, lai būtu iespējams pielāgoties mainīgiem apstākļiem, kā par to vienojušās ES un Jordānija. Turklāt tās atbilst Eiropadomes 2020. gada 10. un 11. decembra secinājumos
 1
 paustajiem centieniem panākt demokrātisku, stabilāku, zaļāku un pārtikušāku dienvidu kaimiņreģionu kā stratēģiskai ES prioritātei.
 Partnerības prioritātēs ir iekļauti arī mērķi, kas izvirzīti jaunajā, vērienīgajā un inovatīvajā Programmā Vidusjūras reģionam, kura izklāstīta Komisijas un Augstā pārstāvja 2021. gada 9. februāra kopīgajā paziņojumā par dienvidu kaimiņreģionu
 2
 un turpmākajos Padomes 2021. gada 16. aprīļa secinājumos par atjaunotu partnerību ar dienvidu kaimiņreģionu
 3
 un kuras nolūks ir atsākt sadarbību un izmantot attiecību potenciālu, kas vēl nav atraisīts. Šādi tiks atbalstīta Ekonomikas un investīciju plānā dienvidu kaimiņvalstīm
 4
 noteikto savstarpēji saskaņoto pamatiniciatīvu efektīva un laicīga īstenošana, kas stiprinās ES partnerību ar Jordāniju un palīdzēs aizsargāt mūsu kopīgos labumus Vidusjūras reģionā. Jaunā programma piedāvā iespējas veidot jaunas partnerības attiecībā uz zaļās un digitālās pārkārtošanās stratēģiskajām prioritātēm, kuras veicinās ilgtspēju, labklājību un noturību. Šajos centienos ES un Jordānija balstīsies uz partnerību ar Jordāniju un Jordānijas reformu programmas turpmāku īstenošanu. ES un Jordānija turpinās konstruktīvi sadarboties, kopīgiem spēkiem vadot Savienību Vidusjūrai, lai veicinātu spēcīgu partnerību visā Vidusjūras reģionā.
 Saskaņā ar jauno programmu ES un Jordānijas partnerība arī turpmāk balstīsies uz kopīgām vērtībām un dialogu, un tā virzīs uz priekšu kopīgu sociālekonomisko un politisko programmu, tostarp reformas un to īstenošanu tādās jomās kā laba pārvaldība, tiesiskums, cilvēktiesības, sociālā kohēzija un vienlīdzīgas iespējas visiem, nediskriminācija, vides un klimata aizsardzība, makroekonomikas stabilitāte un uzņēmējdarbības vide. Tās mērķis būs zaļa, digitāla, noturīga un taisnīga atveseļošana pēc Covid-19 pandēmijas saskaņā ar Ilgtspējīgas attīstības programmu 2030. gadam, Parīzes nolīgumu un Eiropas zaļo kursu.
 Jaunajā Programmā Vidusjūras reģionam viena no galvenajām kopīgajām prioritātēm un tās inovatīvais stūrakmens ir ilgtspējīgas sociālekonomiskās atveseļošanas un darbvietu radīšanas rosināšana dienvidu kaimiņreģionā ilgtermiņā. Paziņojumam pievienotajā kopīgajā dienestu darba dokumentā par ekonomikas un investīciju plānu dienvidu kaimiņreģionam ir pievērsta liela uzmanība Jordānijai, un tajā izpaužas apņēmīgi centieni realizēt praksē šo partnerību un koncentrēties uz galvenajiem projektiem, kas stiprina ES partnerību ar Jordāniju. Jaunās Programmas Vidusjūras reģionam ekonomikas un investīciju plāna pamatiniciatīvu īstenošana palīdzēs īstenot partnerības prioritātes un būs nozīmīga ES sadarbības ar Jordāniju daļa.
 Pamatojoties uz kopīgo paziņojumu un tā ekonomikas un investīciju plānu, kā arī Padomes secinājumiem, ES arī strādās, lai apvienotu spēkus ar dalībvalstīm nolūkā veicināt Eiropas komandas iniciatīvas galvenajās savstarpējo interešu jomās, balstoties uz veiksmīgo Eiropas komandas reakciju uz Covid-19 krīzi gan pasaulē, gan Jordānijā.
 Partnerības prioritātes ir adaptīvs dokuments, un tas ietver savstarpējo saistību izpildi.
 Partnerība un prioritārās sadarbības jomas arī turpmāk tiks uzturētas, izmantojot regulāras augsta līmeņa politiskas sanāksmes, dialogus par ekonomiku, nodarbinātību un sociālajām lietām, tirdzniecību, tieslietām, cilvēktiesībām, demokrātiskajiem procesiem, klimatu un vidi, ES un Jordānijas mobilitātes partnerību, ES un Jordānijas nolīgumu zinātnes un tehnoloģiju jomā un citas esošās sadarbības jomas, ES un Jordānijas apņemšanos stiprināt dialogu un sadarbību drošības jomā, tostarp vardarbīga ekstrēmisma un terorisma un kiberdrošības apkarošanā, kā arī notiekošo divpusējo sadarbību Jordānijas atbalstam.
 Partnerības prioritātes apstiprina ES un Jordānijas saites un nosaka savstarpējās iesaistes padziļināšanas iespējas.
 Pašreizējais konteksts īpaši veicina ES un Jordānijas attiecību nostiprināšanu, pamatojoties uz kopīgiem mērķiem, vērtībām un interesēm kopīgu problēmu risināšanā.
 Covid-19 pandēmija ir radījusi papildu spiedienu uz veselības, izglītības un ekonomikas nozari un rada būtiskas sociālekonomiskas problēmas. ES un Jordānija, cita starpā īstenojot savu ekonomiku zaļo un digitālo pārveidi, palielinot noturību un iekļaujošā veidā sniedzot pārticību un pienācīgas kvalitātes darba iespējas savām sabiedrībām, pēc krīzes atjaunosies uzlabojušās. Virzībā uz iekļaujošu atveseļošanu no Covid-19 pandēmijas ES un tās partneri pastiprinās savu iesaisti cīņā pret visu veidu diskrimināciju, tostarp diskrimināciju reliģijas vai ticības dēļ, un veicinās dzimumu līdztiesību visās politikas jomās.
 Kopš 2011. gada Sīrijā pastāvošā krīze ievērojami ietekmē Jordāniju, reģionu, kā arī ES. ES un Jordānija ir apstiprinājušas kopīgus mērķus un kopīgas intereses gan miera procesa īstenošanā, gan stabilitātes un miera atjaunošanā Sīrijā. Tas galu galā ļautu bēgļiem brīvprātīgi, droši un cieņpilni atgriezties. Tikmēr attiecībā uz tiem bēgļiem no Sīrijas, kuri atrodas Jordānijā, ir svarīgi saglabāt palīdzības apjomu un piekļuvi aizsardzībai, izglītībai, iztikas līdzekļiem un pakalpojumiem.
 ES atzīst Jordānijas svarīgo lomu nacionālajā, reģionālajā un starptautiskajā vidē un atbalsta Jordānijas iesaistīšanos daudzpusējā sistēmā. ES atzinīgi vērtē Jordānijas dāsno un pastāvīgo apņemšanos uzņemt un aizsargāt lielu skaitu bēgļu, tostarp sīriešus, palestīniešus, irākiešus, Lībijas iedzīvotājus un jemeniešus, kuri meklē drošu patvērumu Jordānijā, un nodrošināt viņiem izglītību, veselības aprūpi, iztikas līdzekļus un sociālās aizsardzības pakalpojumus. ES turpinās palīdzēt Jordānijai sniegt atbalstu bēgļiem, kuri meklē aizsardzību Jordānijā, un stiprināt Jordānijas noturību, tostarp pastāvīgi iesaistīties Covid-19 pandēmijas seku mazināšanā. Tāpat kā iepriekš, ES atbalsts Jordānijai attiecībā uz bēgļiem tiek sniegts papildus divpusējām atbalsta programmām. Ir ļoti svarīgi cīnīties pret nabadzību, diskrimināciju un dzimumu nevienlīdzību, nodrošināt pienācīgu ienākumu atbalstu, nediskriminējošu piekļuvi sociālajai aizsardzībai saskaņā ar valsts sistēmām, piemēram, Jordānijas valsts sociālās aizsardzības stratēģiju, veicināt ilgtspējīgu attīstību, izaugsmi, aizsargāt cilvēktiesības un nodrošināt taisnīgu piekļuvi kvalitatīviem pakalpojumiem. Turklāt Jordānija ir turpinājusi pielikt teicamas pūles, un tai ir nozīmīga un līdzsvarota loma miera un drošības veicināšanā Tuvajos Austrumos, jo īpaši Tuvo Austrumu miera procesā. Turklāt ļoti vērtīga ir izrādījusies Jordānijas loma radikalizācijas, terorisma un vardarbīga ekstrēmisma novēršanā un apkarošanā. Jordānija kopā ar ES kopīgi vada Savienību Vidusjūrai, ar kuras palīdzību tā atbalsta politiskus risinājumus dažādām krīzēm reģionā, kā arī reģionālo integrāciju un attīstību, ilgtspējīgu, zaļu, zemu siltumnīcefekta gāzu emisiju un resursu ziņā efektīvu aprites ekonomiku, kas ir vēl viens piemērs Jordānijas vadošajai stabilizējošajai lomai.
 Jordānija un ES arī turpinās sadarbību attiecībā uz visiem migrācijas aspektiem visaptverošā, savstarpēji izdevīgā un īpaši pielāgotā partnerībā un mobilitātes partnerības ietvaros, kas nodrošina saskaņotu satvaru darbībām migrācijas, mobilitātes un drošības jomā un tādu jautājumu risināšanā, kuri saistīti ar robežu pārvaldību, neatbilstīgas migrācijas novēršanu un starptautisko aizsardzību
 5
 .
 Partnerības prioritātes balstās uz kopīgiem sasniegumiem savstarpēju interešu jomās, tostarp uz mērķi veicināt reformu turpmāku īstenošanu, tādējādi veicinot Jordānijas makroekonomikas stabilitāti, saskaņā ar pārskatītās SVF programmas prioritātēm un ņemot vērā Covid-19 pandēmijas sekas. Tās pamatojas arī uz 2016. gada Londonas konferenci “Atbalsts Sīrijai un reģionam”, kā arī uz starptautiskajā nolīgumā Jordānijas un šīs konferences organizētāju izstrādātajām saistībām, kuru mērķis ir Jordānijas attīstības panākumu veicināšana, ņemot vērā ilgstošo humāno palīdzību, un adekvāts atbalsts uzņēmējkopienai. Piecās turpmākajās Briseles konferencēs “Atbalsts Sīrijas un reģiona nākotnei” tika atjaunota un nostiprināta starptautiskās sabiedrības politiskā, humanitārā un finansiālā apņemšanās atbalstīt Sīrijas tautu, kaimiņvalstis un uzņēmējkopienas, kuras visvairāk skāris konflikts, un pārskatīts progress, ko valdības, līdzekļu devēji un Apvienoto Nāciju Organizācija (ANO) ir panākuši, pildot tajā uzņemtās saistības un dotos solījumus. Ņemot vērā Sīrijas bēgļu un neaizsargātu uzņēmējkopienu pastāvīgo ārkārtējo neaizsargātību, ko vēl vairāk saasinājusi Covid-19 pandēmija, ES un Jordānija atkārtoti apstiprina savu apņemšanos sniegt palīdzību un efektīvu aizsardzību visiem bēgļiem Jordānijā. Ir svarīgi vēl vairāk uzlabot viņu piekļuvi pakalpojumiem, nodrošināt viņu cilvēktiesību ievērošanu un turpināt palielināt viņu pašpaļāvības potenciālu, un radīt viņiem iespējas dot ieguldījumu Jordānijas ekonomiskajā attīstībā. Atbalstot bēgļus, tostarp no Sīrijas, ES un Jordānija pieņems uz neaizsargātību balstītu pieeju, kurā pienācīgu uzmanību pievērsīs neaizsargātu uzņēmējkopienu situācijai.
 ES joprojām ir apņēmības pilna sniegt nepārtrauktu palīdzību un aizsardzību palestīniešu bēgļiem, tostarp tiem, kuri atrodas Jordānijā. Šajā sakarā ES un Jordānija ir uzsvērušas Apvienoto Nāciju Organizācijas Palīdzības un darba aģentūras Palestīnas bēgļiem Tuvajos Austrumos (UNRWA) izšķirošo nozīmi reģiona drošībai un stabilitātei saskaņā ar tās ANO pilnvarām, kas noteiktas attiecīgajās ANO rezolūcijās, un pauda apņemšanos turpināt politisku un finansiālu atbalstu aģentūrai. Tās atzīst, ka UNRWA joprojām ir svarīga loma, un apņemas atbalstīt aģentūru tās pilnvaru īstenošanā tās darbības jomās, kā arī pārvaldības un valdības reformās, kuru mērķis ir palielināt aģentūras pārredzamību, pārskatatbildību un pareizu finanšu pārvaldību, un kopā ar līdzekļu devēju kopienu iestāties par ilgtspējīgāku un paredzamāku daudzgadu finansējumu un taisnīgu sloga sadali.
 Prioritātes
 Partnerības prioritātes atspoguļo kopīgās intereses un pievēršas jomām, kurās ES un Jordānijas sadarbība ir abpusēji izdevīga. Saskaņā ar kopīgo paziņojumu un Padomes secinājumiem ES un Jordānija ir apņēmušās veicināt sadarbību virknē darbību šādās galvenajās politikas jomās: noturības un starpsavienojumu/līdzdalības stiprināšana pasaules ekonomikā, labklājības veidošana un divējādās zaļās un digitālās pārkārtošanās iespēju izmantošana; cilvēces attīstība, laba pārvaldība, tiesiskums un cilvēktiesības; miers un drošība; migrācija un mobilitāte; klimata politika, enerģētika un vide.
 Pamatojoties uz iepriekš minēto, laikposmam no 2021. līdz 2027. gadam ir noteiktas trīs prioritātes:
 ES un Jordānija centīsies stiprināt sadarbību reģionālās stabilitātes un drošības jomā, tostarp terorisma apkarošanā. ES un Jordānija ir stabilas partneres ārpolitikā un drošības politikā. Stratēģiskā un operatīvā sadarbība tiks turpināta gan divpusēji, gan daudzpusējos forumos, kā arī reģionālā līmenī, tostarp ES un Jordānijai kopīgiem spēkiem vadot Savienību Vidusjūrai un izmantojot ierosinātās ikgadējās ES ārlietu ministru un dienvidu partneru sanāksmes, kā arī iespējamās nozaru ministru sanāksmes. ES un Jordānijas abpusējās interesēs ir veicināt mieru un stabilitāti reģionā un pasaulē, kas tiks panākts, kopīgi strādājot pie Tuvo Austrumu miera procesa saskaņā ar starptautiskajām tiesībām un attiecīgajām Apvienoto Nāciju Organizācijas Drošības padomes (ANO DP) rezolūcijām, kā arī atbalstot politisku pāreju un miera veidošanu Sīrijā, pamatojoties cita starpā uz ANO DP Rezolūciju 2254. Gan ES, gan Jordānija cenšas būt tolerantas sabiedrības paraugs, un tas ir vēl viens iemesls sadarbības stiprināšanai ārpolitikas jomā.
 Partnerība ir vērsta uz to, lai veicinātu ekonomikas atveseļošanu un stabilitāti, zaļu, digitālu, iekļaujošu un uz zināšanām balstītu izaugsmi, izglītības kvalitāti un pienācīgas kvalitātes darbvietu radīšanu, tostarp jauniešiem, saskaņā ar valdības prioritātēm, attīstības indikatīvo izpildprogrammu, “Jordānija 2025 — Nacionālais redzējums un stratēģija” un nozaru politiku un stratēģijām. Atbalsta mērķis ir uzlabot Jordānijas noturību, lai tiktu galā ar Sīrijas krīzes ietekmi un reģionālo nestabilitāti, kā arī Covid-19 pandēmijas ekonomiskajām un sociālajām sekām, vienlaikus izmantojot iespējas pēc krīzes atjaunoties uzlabojoties.
 ES un Jordānija pastiprinās sadarbību cīņā ar klimata pārmaiņām un vides degradāciju, apvienojot centienus veicināt zaļo izaugsmi un enerģētikas pārkārtošanu virzībā uz klimatneitralitāti, kas saskaņota ar Jordānijas enerģētikas nozares stratēģiju (2020.–2030. gadam) un ir saskaņā ar “Jordānijas Nacionālo noteikto devumu” (NND) un nacionālo pielāgošanās plānu. Spēcīga, iekļaujoša, zaļa un savienota Jordānijas ekonomika, ko atbalsta brīvās tirdzniecības zona, kura izveidota saskaņā ar asociācijas nolīgumu starp Jordāniju un ES, vienkāršota izcelsmes noteikumu shēma un uzlabota investīciju vide (izmantojot uzņēmējdarbības vides reformas) un uzņēmēju, jo īpaši mazo un vidējo uzņēmumu (MVU), piekļuve finansējumam, tostarp veicinot publiskā un privātā sektora dialogu un tiešāk sadarbojoties ar privāto sektoru, būs spēcīgs stimuls pienācīgas kvalitātes darbvietu radīšanai. Ekonomikas modernizēšanu, zaļināšanu un daudzveidības palielināšanu veicinās arī atbalsts inovāciju virzītai izaugsmei un zināšanu apmaiņai. Reģionālo un ekonomisko integrāciju veicinās arī sadarbība ilgtspējīgas, viedas un noturīgas transporta savienojamības jomā (tostarp ES un Jordānijas aviācijas nolīgums) un 2015.–2030. gada valsts transporta ilgtermiņa stratēģijas īstenošana.
 Īpaša uzmanība tiks pievērsta jauniešu un sieviešu nodarbināmības un līdzdalības palielināšanai ekonomikā. Šāda uzmanība tiks pievērsta arī tam, lai radītu ilgtspējīgas un vienlīdzīgas ekonomiskās iespējas, tostarp pamatojoties uz augstas kvalitātes izglītību un profesionālo apmācību un sniedzot pienācīgus sabiedriskā transporta pakalpojumus, un lai veicinātu uzņēmējdarbības un inovācijas kultūru un pāreju uz zaļu aprites un digitālo ekonomiku. Ņemot vērā partnerības ievērojamo devumu kultūru dialoga un sociālekonomiskās attīstības veicināšanā, būtu jāizskata iniciatīvas kultūras jomā, tostarp tās, kuras ir vērstas uz kultūras un radošās industrijas attīstību.
 Asociācijas nolīguma pilnīga izpilde un kopīgā darba turpināšana nolūkā stiprināt esošās tirdzniecības un investīciju attiecības arī veicinātu Jordānijas integrāciju ES tirgū un radītu jaunas iespējas tirdzniecībai, investīcijām un attīstībai. Saskaņā ar paziņojumu par tirdzniecības politikas pārskatīšanu
 6
 ES ierosinās jaunu ilgtspējīgu investīciju iniciatīvu ieinteresētajiem partneriem dienvidu kaimiņreģionā un Āfrikā.
 Partnerība ir vērsta uz to, lai atbalstītu Jordānijas centienus un apņemšanos stiprināt labu pārvaldību, tiesiskumu, demokrātiskas reformas un cilvēktiesības, tostarp sociālās un darba tiesības. Cilvēktiesības un pamatbrīvības, kas ietvertas starptautiskajos, reģionālajos un nacionālajos tiesību aktos, ir kopīgas vērtības. Demokrātijas principu un cilvēktiesību ievērošana ir būtisks elements ES un Jordānijas attiecībās un ilgtspējīgā Jordānijas sociālekonomiskajā attīstībā un stabilitātē .
 Migrācijas un mobilitātes jomā, ņemot vērā Eiropas Komisijas paziņojumu par Migrācijas un patvēruma paktu
 7
 un Jordānijas tiesību aktus, progress mobilitātes partnerības dažādo komponentu efektīvā īstenošanā ir transversāla prioritāte, kas arī palīdzētu nodrošināt, ka personas var regulāri un vieglāk pārvietoties starp Jordāniju un ES, cita starpā ar mērķi veicināt tūrismu, atvieglot izglītības apmaiņu un sadarboties ar Jordānijas diasporas kopienām ārvalstīs. Visaptveroša un ilgtspējīga pieeja migrācijai un patvērumam, tostarp sadarbība atgriešanas jomā ES un tās dalībvalstu kompetences ietvaros, varētu izrādīties abpusēji izdevīga ES un Jordānijai.
 1.Stiprināt sadarbību attiecībā uz reģiona stabilitāti un drošību, tostarp terorisma apkarošanu
 ES atzīst visus Jordānijas veiktos attiecīgos centienus. ES un Jordānijai būtu jāturpina cieša sadarbība, risinot reģiona nestabilitātes problēmu, tostarp draudus drošībai, ko rada Da'esh un citi teroristu grupējumi. Šajā sakarā ES ir apņēmusies palīdzēt Jordānijai centienos stabilizēt un aizsargāt savas ārējās robežas. Gan ES, gan Jordānija atbalsta vajadzību pēc ilgtspējīgiem un noturīgiem Sīrijas krīzes risinājumiem saskaņā ar ANO Drošības padomes Rezolūciju 2254 (2015). Attiecīgajos starptautiskajos forumos būtu jāturpina darbs pie Sīrijas krīzes atrisināšanas, kā arī sadarbība saistībā ar ES un Jordānijas pastiprinātas drošības un terorisma apkarošanas ceļvedi, īpaši pievēršoties kopīgiem projektiem un informācijas apmaiņai.
 ES un Jordānijai būtu arī jāpastiprina “tiltu veidošana” citu konfliktu kontekstā, tostarp Tuvo Austrumu miera procesā. ES atzīst Jordānijas neaizstājamo un konstruktīvo lomu reģiona stabilitātē un atkārtoti uzsver, cik svarīgi ir saglabāt Jeruzalemes svētvietu vēsturisko status quo, tostarp attiecībā uz hāšimītiem kā svētvietu glabātājiem. ES un Jordānija turpinās ciešu iesaisti, lai panāktu taisnīgu un visaptverošu Izraēlas un palestīniešu konflikta risinājumu, pamatojoties uz divu valstu risinājumu, starptautiski saskaņotiem parametriem un starptautiskajām tiesībām. Papildus tiešajai konflikta dimensijai Savienības civilās aizsardzības mehānisma kontekstā tās stiprinās sadarbību un noturību katastrofu riska pārvaldībā un civilajā aizsardzībā, pastiprinās darbu pie klimatnoturības un pielāgošanās klimata pārmaiņām un investēs preventīvos pasākumos.
 ES un Jordānija ir partneres, tās veicina un sekmē tos reliģiju un kultūru dialogus globālā un reģionālā līmenī, kuros Jordānijai ir vadoša loma. ES un Jordānija sadarbosies un noteiks veidus, kā aizsargāt un saglabāt kultūras mantojumu, kas ir svarīgs miera, demokrātijas un ilgtspējīgas attīstības līdzeklis, kā arī līdzeklis pozitīva dialoga un iekļaušanas radīšanai, un ierosinās šajā nolūkā veicamās darbības.
 Vēl viens svarīgs ilgtermiņa stabilitātes aspekts būs piekļuve dabas resursiem, jo īpaši drošam dzeramajam ūdenim. Jordānija un ES turpinās sadarboties, lai vēl vairāk uzlabotu ūdens resursu apsaimniekošanas efektivitāti un ilgtspēju.
 Darba kārtībā arī turpmāk prioritāte jāpiešķir terorisma, vardarbīga ekstrēmisma un radikalizācijas novēršanai un apkarošanai. Šajā kontekstā un papildus regulāram politiskajam un tematiskajam dialogam ES un Jordānija pastiprinās sadarbību konkrētos jautājumos un informācijas apmaiņā nolūkā risināt šos uzdevumus, ievērojot tiesiskuma principus, kā arī pilnībā ievērojot cilvēktiesības un pamatbrīvības. ES un Jordānija sadarbosies, lai cīnītos pret radikalizācijas, terorisma un vardarbīga ekstrēmisma pamatcēloņiem, ņemot vērā sociālo kohēziju, sieviešu un jauniešu un izglītības svarīgo lomu, tostarp izmantojot savstarpēji saskaņotas izglītības programmas un iesaistot plašu Jordānijas pilsoniskās sabiedrības loku.
 ES un Jordānija ir arī izveidojušas sistēmu Jordānijas dalībai ES krīzes pārvarēšanas operācijās, kas ir vēl viens piemērs ciešai sadarbībai drošības jautājumos, uz kuru var balstīties.
 2.Stiprināt ilgtspējīgu ekonomikas stabilitāti, zaļu, digitālu, iekļaujošu un uz zināšanām balstītu izaugsmi, izglītības kvalitāti un pienācīgas kvalitātes darbvietu radīšanu
 Sīrijas krīze un tās izraisītā ilgstošā bēgļu klātbūtne ir spēcīgi ietekmējusi Jordānijas ekonomisko struktūru, tās ierobežotos dabas resursus un pamatpakalpojumu sniegšanu, pasliktinot jau tā sarežģīto ekonomisko situāciju. Covid-19 pandēmija ir ievērojami saasinājusi sociālekonomiskās problēmas, neaizsargātību un nevienlīdzību. Tādēļ koordinācijā ar daudzpusējiem un divpusējiem līdzekļu devējiem tiks turpināta ekonomikas dialoga, reformu un sadarbības makroekonomikas jautājumos izvēršana un īstenošana ar mērķi veicināt stabilu makroekonomikas un strukturālo politiku, kas veicina ilgtspējīgas un iekļaujošas izaugsmes potenciālu, palielina Jordānijas ekonomikas noturību pret ekonomikas satricinājumiem un uzlabo publisko finanšu ilgtspēju. Būtu jāturpina centieni saglabāt makroekonomisko stabilitāti saistībā ar pārskatīto Starptautiskā Valūtas fonda (SVF) programmu un Jordānijas saistībām pret starptautisko sabiedrību, kuras tā uzņēmās pēc Londonas konferences 2019. gadā un saskaņā ar Jordānijas reformu matricu. ES atbalsta šādus centienus, sniedzot sadarbības palīdzību, kā arī ar būtisku makrofinansiālās palīdzības programmu starpniecību.
 Papildus stabilai fiskālajai un budžeta pārvaldībai sadarbība tiks turpināta Jordānijas publiskā sektora reformu jautājumos, lai uzlabotu publiskā sektora finanšu pārvaldību un tā vispārējo efektivitāti un pakalpojumu sniegšanas spējas.
 Jordānijas galvenā sociālekonomiskā problēma, ko cita starpā izraisījušas ieilgušas reģionālas krīzes, ir nevienlīdzīga piekļuve nodarbinātībai, tostarp sieviešu un jauniešu vidū, zema ekonomikas izaugsme, augsts bezdarba līmenis un augošs parāds. Tas būtu jāpārvar, radot pienācīgas kvalitātes darbvietas, atbalstot uzņēmējdarbību un inovāciju, jo īpaši zaļajā, digitālajā un sociālajā ekonomikā, attīstot prasmes un kvalifikācijas, veicinot mērķtiecīgu apmācību, izglītību un pētniecību un izstrādājot mērķtiecīgu un visaptverošu sociālās aizsardzības sistēmu. Ar partnerības prioritātēm centīsies sasniegt šos mērķus, piemērojot dažādus politikas instrumentus: tirdzniecību; uzņēmējdarbības attīstīšanu; izglītību, mācības un mūžizglītību; lielāku mobilitāti. Visu šo instrumentu mērķis cita starpā ir pastiprināt visu sabiedrības grupu ekonomisko iespēju veicināšanu un dalību.
 (a)Tirdzniecība attīstības nolūkos ir viens no galvenajiem partnerības prioritāšu elementiem. Jordānija gūs labumu no darbvietu radīšanas, ko veicina eksporta pieaugums uz ES saskaņā ar vienkāršoto izcelsmes noteikumu shēmu un papildu pasākumiem. ES un Jordānija kopīgi noteiks piemērotu pieeju divpusējo tirdzniecības un investīciju attiecību modernizācijai. Turklāt divpusējo un ekonomisko saišu stiprināšanas nolūkā ES un Jordānija sadarbosies tādās jomās kā MVU, izstrāde, tehnoloģijas un zinātība.
 (b)Vienlaikus ES un Jordānija turpinās dialogu nolūkā veicināt saskaņošanu tādās jomās kā sanitārie un fitosanitārie pasākumi (SPS), tehniskie šķēršļi tirdzniecībai (TBT) un pakalpojumi nolūkā atvieglot tirdzniecību un stiprināt Jordānijas pievilcību investīcijām. Turklāt, lai labāk aizsargātu patērētāju veselību un drošību un atvieglotu tirdzniecību, ES sadarbosies ar Jordāniju nolūkā atbalstīt produktu efektīvu drošības sistēmu izstrādi saskaņā ar starptautiskajiem standartiem, vienlaikus izvairoties no šķēršļiem, kas nav saistīti ar tarifiem.
 (c)ES un Jordānija piešķirs prioritāti un pastiprinās centienus šādās jomās: uzlabot uzņēmējdarbības vidi un piesaistīt investīcijas, jo īpaši investīcijas, kas atbalsta pāreju uz mazemisiju, noturīgu un aprites ekonomiku; atbalstīt privātā sektora produktivitāti un konkurētspēju un veicināt uzņēmējdarbību (tostarp ar juridiskām, regulatīvām un administratīvām reformām, kas aptver konkurences politiku un subsīdiju kontroles noteikumus, aizdevumus uzņēmumiem, un pēc iespējas labi izmantojot digitālo un zaļo pārkārtošanos); izveidot pareizo zināšanu un prasmju kopumu, kas nepieciešams Jordānijas darba tirgū un zaļajā, digitālajā un sociālajā ekonomikā. Šo mērķu sasniegšanu varētu palīdzēt īstenot jauna ilgtspējīgu investīciju iniciatīva, kā tā minēta iepriekš. Turklāt ES un Jordānija sadarbosies, lai stiprinātu uz zināšanām balstītas nozares, kas ir svarīgas pienācīgas kvalitātes darbvietu radīšanai, jo īpaši jauniešu un sieviešu vidū, kā arī lai atbalstītu un sniegtu iespējas uzņēmumiem, jo īpaši ekonomikas nozarēs, kuras visvairāk skārusi Covid-19 pandēmija.
 (d)Izglītība ir vēl viens instruments, kam ir ļoti liela ietekme sociālās un ekonomiskās attīstības veicināšanā. Jordānijai, sadarbojoties ar ES, būs ļoti svarīgi īstenot šo prioritāti, lai sniegtu labumu visiem tiem, kas dzīvo Jordānijā, un pārvarētu problēmas, kas saistītas ar Covid-19, un novērstu trūkumus mācību vielas apguvē. Drošas un kvalitatīvas publiskas izglītības pieejamība visiem bērniem, jauniešiem un jauniem pieaugušajiem visos līmeņos būs viens no ES un Jordānijas sadarbības vadmotīviem, un tā mērķis būs nodrošināt, ka ikvienam ir iespēja mācīties, veidot savu nākotni un veicināt ekonomikas izaugsmi un valsts attīstību. Īpaša uzmanība jāpievērš arodmācībām un izglītībai, kas reaģē uz darba tirgu, kā arī augstākajai izglītībai un mūžizglītībai.
 ES un Jordānija arī divpusēji un Savienības Vidusjūrai kontekstā sadarbosies zinātnes, tehnoloģiju un inovācijas stratēģijas jomā, tostarp īstenojot ceļvežus, lai pievērstos tādām kopīgām prioritātēm kā klimata pārmaiņas, veselība un atjaunojamā enerģija.
 ES un Jordānija veicinās inovatīvu pētniecību un uz zināšanām balstītus risinājumus un sadarbību tādās jomās kā atjaunojamie energoresursi, energoefektivitāte (saskaņoti ar Jordānijas enerģētikas nozares stratēģiju (2020.–2030. gadam)) un ilgtspējīga dabas resursu pārvaldība, tostarp ilgtspējīga lauksaimniecības prakse un ilgtspējīga ūdens un atkritumu apsaimniekošana, kas ietver droša dzeramā ūdens nodrošināšanu. To sadarbība atbildīs Ilgtspējīgas attīstības programmai 2030. gadam un Parīzes nolīgumam, tostarp Eiropas zaļā kursa kontekstā, un tiks pastiprināta rīcība nolūkā veicināt pāreju uz klimatneitrālu, noturīgu un aprites ekonomiku. Sadarbība pētniecības un inovācijas jomā turpināsies, izmantojot programmu “Apvārsnis Eiropa”, partnerību pētniecības un inovācijas jomā Vidusjūras reģionā (PRIMA) un Savienības Vidusjūrai reģionālo pētniecības un inovācijas platformu.
 ES un Jordānija izveidos forumu turpmāku investīciju projektu apzināšanai un sagatavošanai saskaņā ar Jordānijas valsts prioritātēm un koordinācijā ar divpusējiem un daudzpusējiem līdzekļu devējiem. ES cita starpā koordinācijā ar citiem līdzekļu devējiem tieksies atbalstīt Jordānijas plānus īstenot projektu Aqaba-Amman Water Desalination and Conveyance (AAWDC) kā stratēģisku valsts projektu, kura mērķis ir samazināt valsts būtisko ūdens resursu deficītu.
 ES un Jordānija sadarbosies, lai nodrošinātu saskaņotību starp enerģētikas, ūdens, pārtikas, veselības un klimata pārmaiņu prioritātēm, veicinātu to īstenošanu un nodrošinātu līdzdalības procesus reģionālā un starptautiskā līmenī.
 3.Stiprināt labu pārvaldību, tiesiskumu, demokrātiskas reformas un cilvēktiesību ievērošanu
 Saskaņā ar Jordānijas stingro apņemšanos turpināt reformu procesu, ko veicina Karaliskā komiteja politiskās sistēmas modernizēšanai, ES un Jordānija turpinās sadarboties, lai vēl vairāk stiprinātu Jordānijas demokrātisko un tiesu sistēmu, tiesiskumu, dzimumu līdztiesību un cilvēktiesību un pamatbrīvību aizsardzību. ES un Jordānija atbalstīs pasākumus, kuru mērķis ir apkarot visu veidu diskrimināciju, un atbalstīs visus aspektus, kas saistīti ar efektīvu un labi izveidotu pilsonisko sabiedrību, tostarp izveidojot likumīgu darba vidi un darbības telpu, kas veicina aktīvas pilsoniskās sabiedrības attīstību.
 Sadarbība koncentrēsies uz visaptverošu un iekļaujošu reformu īstenošanu, tiesu iestāžu rezultativitātes, efektivitātes un neatkarības turpmāku stiprināšanu, kā arī uz tiesu iestāžu vienlīdzīgu pieejamību visiem saskaņā ar starptautiski atzītiem standartiem. Tas ietvers tiesu iestāžu sadarbību civillietās un krimināllietās, veicinot pievienošanos attiecīgajām starptautiskajām konvencijām un to īstenošanu un kopā ar Eurojust strādājot pie starptautiska nolīguma par tiesu iestāžu sadarbību krimināllietās. Sadarbība vēl vairāk tiks vērsta uz vēlēšanu procesu (tostarp turpmākiem pasākumiem saistībā ar ES vēlēšanu novērošanas misiju un vēlēšanu ekspertu misiju ieteikumiem), atbalstu dzimumu līdztiesībai, tostarp ar dzimumu saistītas vardarbības apkarošanai, sieviešu un jauniešu jēgpilnai politiskai līdzdalībai un pilnvērtīgu iespēju nodrošināšanai sievietēm politiskajā un sabiedriskajā dzīvē. ES un Jordānijas sadarbībā tiks iekļautas arī ekonomiskās, sociālās un kultūras tiesības, pilsoniskā izglītība, politisko partiju sistēmas stiprināšana un parlamenta pārraudzības un likumdošanas loma, saikne starp vietējā un valsts līmeņa politiku, jēgpilns sociālais dialogs, decentralizācijas process, plurālistiski un neatkarīgi plašsaziņas līdzekļi, pārredzamība, tostarp finanšu pārredzamība, un pārskatatbildība, kā arī cīņa pret korupciju.
 ES un Jordānija turpinās regulāru dialogu demokrātijas un labas pārvaldības, tieslietu, tiesiskuma un cilvēktiesību jautājumos. Dialoga pamatā būs Jordānijas starptautiskie, reģionālie un valsts mēroga sasniegumi un saistības. Pilsoniskā sabiedrība pēc pušu kopīga aicinājuma varēs sniegt savu ieguldījumu.
 Jo īpaši attiecībā uz cilvēktiesībām regulārais ES un Jordānijas dialogs cita starpā pievērsīsies šādiem jautājumiem: vārda brīvība visās tās formās; biedrošanās brīvība, tostarp pilsoniskās sabiedrības un sociālo partneru, piemēram, arodbiedrību un tirdzniecības palātu, darba vide; sieviešu tiesības un pilnvērtīgu iespēju nodrošināšana sievietēm politiskajā, ekonomiskajā un sabiedriskajā dzīvē, kā arī bērnu tiesības. Atbildīga, pārredzama, efektīva un iekļaujoša valsts pārvalde ir būtiska šo mērķu īstenošanā un Jordānijas demokrātijas un labas pārvaldības, kā arī cīņas pret krāpšanu un korupciju turpmākā veicināšanā un stiprināšanā, tostarp izmantojot efektīvu un lietderīgu sadarbību ar Eiropas Biroju krāpšanas apkarošanai un Eiropas Prokuratūru.
 Dialogā pienācīgi ņems vērā spēkā Jordānijas esošās saistības, ko tā ir uzņēmusies daudzpusējā līmenī. Šajā dialogā ietvers ekonomiskās, sociālās un kultūras tiesības, piemēram, tiesības uz izglītību un darbu. Šis dialogs jo īpaši attieksies uz partnerības prioritātēs ietvertajām jomām.
 ES turpinās iesaistīties, lai nodrošinātu personas datu augsta līmeņa aizsardzību un veicinātu turpmāku pārveidi saskaņā ar ES un starptautiskajiem datu aizsardzības standartiem. Jordānijai būtu jāveic turpmāki praktiski pasākumi, lai garantētu tiesību uz privātumu un personas datu aizsardzības ievērošanu publiskajā un privātajā sektorā, tostarp tiesībaizsardzības un krimināltiesību jomā.
 Reakcija uz krīzi Sīrijā
 ES un Jordānija turpinās sadarboties, lai rastu noturīgus un ilgtspējīgus Sīrijas krīzes risinājumus saskaņā ar ANO Drošības padomes Rezolūciju 2254 (2015) un lai ļautu bēgļiem brīvprātīgi, droši un cieņpilni atgriezties. ES un Jordānijas centieni turpinās nodrošināt piekļuvi aizsardzībai, iztikas līdzekļiem un pakalpojumiem gan bēgļiem, gan neaizsargātām uzņēmējkopienām, tostarp veicot šādus pasākumus:
 –turpināt atvieglot bēgļu administratīvā statusa piešķiršanu un nodrošināt efektīvu aizsardzību, piekļuvi pamatpakalpojumiem un viņu pamata cilvēktiesību un juridisko tiesību ievērošanu;
 –uzlabot pamatpakalpojumu, tostarp sociālās palīdzības, notekūdeņu, veselības aprūpes, tostarp garīgās veselības un psihosociālā atbalsta, un formālās un neformālās izglītības pieejamību un kvalitāti;
 –palielināt viņu iztikas līdzekļus un pašpaļāvību, radot iespējas veicināt Jordānijas ekonomikas attīstību, cita starpā uzlabot uzņēmējdarbības vidi un uzlabot ražīgumu un darba tirgus apstākļus; atbalstīt politiku attiecībā uz prasmju pielāgošanu tirgus vajadzībām; atvieglot piekļuvi izglītībai un apmācībai; uzlabot un paplašināt piekļuvi darba iespējām, tostarp atbalstot uzņēmējdarbību mājās un darba atļaujas; stiprināt sieviešu un jauniešu ekonomiskās iespējas un dalību.
 –Veicināt eksportu uz ES tirgu, tostarp efektīvi īstenojot izcelsmes noteikumu shēmu attiecībā uz Jordāniju, lai veicinātu investīcijas un darbvietu radīšanu gan Jordānijas, gan Sīrijas bēgļu labā.
 Dialoga un savstarpējas sadarbības mehānismi
 ES un Jordānijas attiecību vispārējais satvars noteikts asociācijas nolīgumā, kas stājās spēkā 2002. gadā, un 2010. gadā tās ieguva īpašu statusu. Asociācijas nolīguma īstenošanas racionalizācija ir veiksmīgi panākta, sagrupējot apakškomitejas dažos tematiskos dialogos saskaņā ar partnerības prioritātēm un papildinot politiskos dialogus.
 Saistībā ar Programmas Vidusjūras reģionam un Padomes secinājumu pārskatīšanu, kas notiks 2024. gadā, ir paredzēts arī vidusposma pārskats, lai izvērtētu partnerības prioritāšu ietekmi un vajadzības gadījumā pielāgotu tās prioritātes, par kurām ES un Jordānija savstarpēji vienosies.
 Turklāt, lai atbalstītu ES atbalsta sniegšanu, reaģējot uz Sīrijas bēgļu krīzi, ES un Jordānijas divpusējās sadarbības, kā arī citu attiecīgu dialogu un sanāksmju kontekstā un veicot turpmākus pasākumus pēc Briseles konferencēm, regulāri tiks pārskatītas attiecīgās savstarpējās saistības, kas izriet no šīm prioritātēm.
 Saskaņā ar principu par lielāku atbildību par Eiropas kaimiņattiecību politiku ES ciešā sadarbībā ar dalībvalstīm piedalīsies mehānismu koordinēšanā ar Jordānijas valdību centrālā un vietējā līmenī un ar partneriem, piemēram, pilsonisko sabiedrību un privāto sektoru.
 Īstenojot partnerības prioritātēs izklāstītos mērķus, ES ir apņēmusies turpināt sniegt finansiālu atbalstu un iesaistīties ar starptautisko sabiedrību, lai atbalstītu Jordāniju, un Jordānija apņemas turpināt īstenot savu reformu programmu, kurai būs izšķiroša nozīme, lai partnerībā varētu gūt kopīgus panākumus.
 (1)
 EUCO 22/20, 2020. gada 11. decembris.
 (2)
 JOIN(2021) 2 final.
 (3)
 https://data.consilium.europa.eu/doc/document/ST-7931-2021-INIT/lv/pdf.
 (4)
 SWD(2021) 23 final.
 (5)
 https://ec.europa.eu/home-affairs/sites/default/files/what-is-new/news/news/docs/20141009_joint_declaration_establishing_the_eu-jordan_mobility_partnership_en.pdf
 (6)
 COMM(2021) 66 final, 18.2.2021.
 (7)
 COMM(2020) 609 final, 23.9.2020.


type: contracts

text:
 Avis juridique important
 |
 21984A0316(03)
 Overeenkomst in de vorm van een briefwisseling tussen de Europese Economische Gemeenschap en Turkije tot vaststelling, voor het tijdvak van 1 november 1983 tot en met 31 oktober 1984, van het aanvullend bedrag dat in mindering moet worden gebracht op de heffing die bij invoer in de Gemeenschap van toepassing is op niet-behandelde olijfolie van oorsprong uit Turkije
 Publicatieblad Nr. L 073 van 16/03/1984 blz. 0008
 *****OVEREENKOMST in de vorm van een briefwisseling tussen de Europese Economische Gemeenschap en Turkije tot vaststelling, voor het tijdvak van 1 november 1983 tot en met 31 oktober 1984, van het aanvullend bedrag dat in mindering moet worden gebracht op de heffing die bij invoer in de Gemeenschap van toepassing is op niet-behandelde olijfolie van oorsprong uit Turkije Brief nr. 1 Mijnheer, In bijlage IV van Besluit nr. 1/77 van de Associatieraad EEG-Turkije van 17 mei 1977 betreffende de nieuwe concessies voor de invoer van Turkse landbouwprodukten in de Gemeenschap, is bepaald dat met betrekking tot niet-behandelde olijfolie van onderverdeling 15.07 A I van het gemeenschappelijk douanetarief, ten einde rekening te houden met bepaalde factoren alsmede met de situatie op de olijfoliemarkt, het bedrag dat in mindering moet worden gebracht op de heffing als bedoeld in artikel 2 van het besluit mag worden vermeerderd met een aanvullend bedrag, onder dezelfde voorwaarden en volgens dezelfde methoden als vastgesteld voor de toepassing van bovenvermelde bepalingen. Ik heb de eer hierbij te Uwer kennis te brengen dat de Gemeenschap, voor het tijdvak van 1 november 1983 tot en met 31 oktober 1984, op basis van de in bijlage IV bedoelde criteria, de nodige maatregelen zal nemen opdat het aanvullend bedrag 10,88 Ecu per 100 kilogram bedraagt. Ik zou het op prijs stellen indien U mij de ontvangst van dit schrijven, alsmede de instemming van Uw Regering met de inhoud ervan, zoudt willen bevestigen. Gelieve, Mijnheer, de verzekering van mijn bijzondere hoogachting te aanvaarden. Namens de Raad der Europese Gemeenschappen Brief nr. 2 Mijnheer, Hierbij heb ik de eer de ontvangst te bevestigen van Uw schrijven van heden, luidend als volgt: »In bijlage IV van Besluit nr. 1/77 van de Associatieraad EEG-Turkije van 17 mei 1977 betreffende de nieuwe concessies voor de invoer van Turkse landbouwprodukten in de Gemeenschap, is bepaald dat met betrekking tot niet-behandelde olijfolie van onderverdeling 15.07 A I van het gemeenschappelijk douanetarief, ten einde rekening te houden met bepaalde factoren alsmede met de situatie op de olijfoliemarkt, het bedrag dat in mindering moet worden gebracht op de heffing als bedoeld in artikel 2 van het besluit mag worden vermeerderd met een aanvullend bedrag, onder dezelfde voorwaarden en volgens dezelfde methoden als vastgesteld voor de toepassing van bovenvermelde bepalingen. Ik heb de eer hierbij te Uwer kennis te brengen dat de Gemeenschap, voor het tijdvak van 1 november 1983 tot en met 31 oktober 1984, op basis van de in bijlage IV bedoelde criteria, de nodige maatregelen zal nemen opdat het aanvullend bedrag 10,88 Ecu per 100 kilogram bedraagt. Ik zou het op prijs stellen indien U mij de ontvangst van dit schrijven, alsmede de instemming van Uw Regering met de inhoud ervan, zoudt willen bevestigen.". Ik bevestig U de instemming van mijn Regering met het bovenstaande. Gelieve, Mijnheer, de verzekering van mijn bijzondere hoogachting te aanvaarden. Voor het Staatshoofd van de Republiek Turkije